മാലിന്യസംസ്ക്കരണത്തില് പിഴവ്് ആലപ്പുഴ നഗരസഭയ്ക്ക് 15 ലക്ഷം രൂപ പിഴ ആലപ്പുഴ: ഖരമാലിന്യ സംസ്കരണത്തില് ദേശീയ ഹരിതട്രൈബ്യൂണലിന്റെ മാനദണ്ഡങ്ങള് പാലിക്കാത്തതിന്റെ പേരില് ആലപ്പുഴ നഗരസഭയ്ക്ക് 15 ലക്ഷം രൂപ പിഴയൊടുക്കാന് സംസ്ഥാന മലിനീകരണ നിയന്ത്രണ ബോര്ഡ് ഉത്തരവിട്ടു. മാലിന്യസംസ്കരണത്തില് ഒന്നാം സ്ഥാനവും അവാര്ഡും നേടി ശ്രദ്ധേയരായ നഗരസഭയ്ക്കാണ്് ഇതേ പദ്ധതി നടപ്പാക്കുന്നതിലെ വീഴ്ചയുടെ പേരില് പിഴശിക്ഷ. കഴിഞ്ഞ ജൂണ് വരെയുള്ള കാലയളവ് കണക്കാക്കിയാണ് 15 ലക്ഷം പിഴ ചുമത്തിയിരിക്കുന്നത്. ഇതില് ഇല്ലിക്കല് കുഞ്ഞുമോന് ചെയര്മാനായിരുന്ന മുന് യു.ഡി.എഫ് ഭരണസമിതിയുടെ കാലയളവും ഉള്പ്പെടും. നഗരത്തിലെ അറവുമാലിന്യങ്ങള് സംസ്ക്കരിക്കുന്നതിനും പ്ലാസ്റ്റിക് മാലിന്യങ്ങള് സംസ്ക്കരിക്കുന്നതിനും ഗ്രീന് ട്രൈബ്യൂണലിന്റെ നിര്ദ്ദേശ പ്രകാരമുള്ള സംവിധാനം ഒരുക്കിയിട്ടില്ല. എയ്റോബിക് പദ്ധതിയില് നഗരത്തിലെ മാലിന്യങ്ങള് മുഴുവനും സംസ്ക്കരിക്കുന്നതിനുള്ള ശേഷിയില്ല. 100 ശതമാനം ഹരിതട്രൈബ്യൂണല് നിര്ദ്ദേശ പ്രകാരമുള്ള മാലിന്യ സംസ്ക്കരണം നടത്താത്ത കാലത്തോളം മാസം ഒരുലക്ഷം രൂപ പിഴയൊടുക്കേണ്ടി വരുമെന്ന് മാലിനീകരണ നിയന്ത്രണ ബോര്ഡ് അറിയിച്ചിട്ടുണ്ട്. അതുകൊണ്ടുതന്നെ നിലവില് 15 ലക്ഷം രൂപ അടയ്ക്കേണ്ടി വരുമെന്ന് ഉറപ്പായി. അതേസമയം മുന് ഭരണസമിതിയുടെ കാലത്ത് കൃത്യമായ ജൈവ അജൈവ മാലിന്യ സംസ്കരണ മാര്ഗങ്ങളൊരുക്കാതിരുന്നതിനും നിര്ദേശിക്കപ്പെട്ട സമയരേഖ പാലിക്കാതിരുന്നതിനുമാണ് ദേശീയ ഹരിത ട്രിബ്യൂണല് നഗരസഭയ്ക്ക് 15 ലക്ഷം രൂപ പിഴ ചുമത്തിയതെന്നാണ് ഇന്നലെ ചേര്ന്ന കൗണ്സിലില് റിപ്പോര്ട്ട് ചെയ്തത്. നഗരത്തിലെ തെരുവോര കച്ചവടക്കാര്ക്കുള്ള വിവിധ വെന്ഡിങ്, നോണ് വെന്ഡിങ്, റെസ്ട്രിക്ടഡ് സോണുകള് നഗരസഭ കൗണ്സില് അംഗീകരിച്ചു. തെരുവോര കച്ചവടക്കാരുടെ പുനരധിവാസത്തിനായി ടൗണ് വെന്ഡിങ് കമ്മിറ്റി പുനസംഘടിപ്പിക്കാനും തീരുമാനിച്ചു. ഖരമാലിന്യ സംസ്കരണവുമായി ബന്ധപ്പെട്ട് തയാറാക്കിയ ആക്ഷന്പ്ലാന് കൗണ്സില് അംഗീകരിച്ചു. നഗരസഭയിലെ ബയോ ഡൈവേഴ്സിറ്റി മാനേജ്മെന്റ് കമ്മിറ്റി നാട്ടുവൈദ്യന്മാര്, കര്ഷകര്, ജൈവ വൈവിധ്യ മേഖലയില് പ്രാഗത്ഭ്യമുള്ളവര്, മത്സ്യബന്ധന തൊഴിലാളികള്, സാമൂഹികപ്രവര്ത്തകര്, ഗവേഷകര് എന്നിവരെ ഉള്പ്പെടുത്തി പുനസംഘടിപ്പിക്കും. നഗരത്തിലെ ജനസംഖ്യയും പകര്ച്ച വ്യാധി സാധ്യതയും അടക്കമുള്ള കാര്യങ്ങള് പരിഗണിച്ച് നാല് ജെ.എച്ച്.ഐ തസ്തികകള് അധികമായി അനുവദിക്കാന് നഗരകാര്യ ഡയറക്ടര്ക്ക് കത്തെഴുതാന് കൗണ്സില് ശിപാര്ശ ചെയ്തു. അമൃത് പദ്ധതിയില് പൂര്ത്തീകരിച്ച വാട്ടര് കിയോസ്കുകള് ഉടന് തുറന്നുപ്രവര്ത്തിപ്പിക്കാനും നടത്തിപ്പുചുമതല കുടുംബശ്രീയെ ഏല്പിക്കാനും പരിപാലന ചെലവിലേക്ക് ലിറ്ററൊന്നിന് 50 പൈസ നിരക്കില് ഈടാക്കാനും തീരുമാനിച്ചു. നിലത്തെഴുത്താശാട്ടിമാരുടെ ഗ്രാന്റ് ആളൊന്നിന് 12,000 രൂപ വീതം അനുവദിച്ചു. അമൃത്പദ്ധതിയുടെ നടത്തിപ്പില് സംസ്ഥാനത്ത് ഒന്നാം സ്ഥാനത്തുനില്ക്കുന്ന ആലപ്പുഴ നഗരസഭയിലെ വിവിധ അമൃത്പ്രോജക്ടുകള്ക്കും കൗണ്സില് അംഗീകാരം നല്കി. നഗരസഭാ ചെയര്പഴ്സണ് സൗമ്യരാജിന്റെ അധ്യക്ഷതയില് ചേര്ന്ന യോഗത്തില് ഉപാധ്യക്ഷന് പി.എസ്.എം ഹുസൈന്, സ്ഥിരംസമിതി അധ്യക്ഷരായ ബീന രമേശ്, കെ. ബാബു, എ. ഷാനവാസ്, കക്ഷിനേതാക്കളായ എം.ആര്. പ്രേം, ഡി.പി. മധു, റീഗോ രാജു, ഹരികൃഷ്ണന്, നസീര് പുന്നയ്ക്കല്, രതീഷ്, സലിം മുല്ലാത്ത് എന്നിവര് പങ്കെടുത്തു.